69. ΠΡΟΕΔΡΙΚΟ ΔΙΑΤΑΓΜΑ υπ’ αριθ. 447  της 30/31 Αυγ. 1989 (ΦΕΚ Α΄ 194) Παύση λειτουργίας Παιδαγωγικών Ακαδημιών και Σχολών Νηπιαγωγών και ρύθμιση σπουδαστικών και άλλων θεμάτων που ανακύπτουν. Έχοντας υπόψη: 1.Τις διατάξεις του άρθρ. 46, παρ. 2 του Νόμ. 1268/1982 «για τη δομή και λειτουργία των Ανωτάτων Εκπαιδευτικών Ιδρυμάτων» (ΦΕΚ 87/Α΄). 2.Την με αριθ. 534/1989 γνωμοδότηση του Συμβουλίου της Επικρατείας, ύστερα από πρόταση του Υπουργού Εθνικής Παιδείας και Θρησκευμάτων, αποφασίζουμε: Παύση λειτουργίας των  Παιδαγωγικών Ακαδημιών και Σχολών Άρθρ.1.-1.Οι Παιδαγωγικές Ακαδημίες: Μαράσλειος Αθηνών, Αλεξανδρούπολης, Ηρακλείου, Θεσ-σαλονίκης, Ιωαννίνων, Λαμίας, Λάρισας, Μυτιλήνης, Ράλλειος Πειραιά, Ρόδου, Τρίπολης, Φλώρινας, Αρσάκειος Παλαιού Ψυχικού και Αρσάκειος Πατρών, καθώς και οι Σχολές Νηπιαγωγών Αθηνών, Θεσσαλονίκης, Καρδίτσας και Χανίων παύουν οριστικά να λειτουργούν από 1.9.1990, κατά τροποποίηση των διατάξεων του άρθρου μόνου του Π.Δ. 286/1986 (ΦΕΚ 129/Α΄) και της παρ. 1 του άρθρου μόνου του 527/1988 Π.Δ/τος (ΦΕΚ 237/Α΄). Η προθεσμία της άνω παραγράφου παρατάθηκε μέχρι 31 Δεκ. 1990 από της παρ. 1 άρθρ. 1 Π.Δ. 345/1990 (ΦΕΚ Α΄ 137), (κατωτ. αριθ. 71) και μέχρι 30-6-1991 από την παρ. 1 άρθρ. 1 Π.Δ. 24/26 Ιαν. –4 Φεβρ. 1991 (ΦΕΚ Α΄9), (κατωτ. αριθ. 72). 2.Για τους σπουδαστές των Παιδαγωγικών Ακαδημιών Λαμίας, Λάρισας, Μυτιλήνης, Τρίπολης και Φλώρινας καθώς και της Σχολής Νηπιαγωγών Καρδίτσας, ως ημερομηνία- προθεσμία περατώσεως των σπουδών τους ορίζεται η 20η Ιουνίου 1990 και ως τελευταία ημέρα- προθεσμία για τη χορήγηση πτυχίων η 30η Ιουνίου 1990. 3.Για τους σπουδαστές των σχολών της παρ. 2 του παρόντος άρθρου ισχύουν οι εξής εξεταστικής περίοδοι: 10 Σεπτεμβρίου μέχρι 30 Σεπτεμβρίου 1989, 15 Οκτωβρίου μέχρι 30 Οκτωβρίου 1989, 10 Ιανουαρίου 1990 μέχρι 30 Ιανουαρίου 1990 και 20 Μαΐου 1990 μέχρι 20 Ιουνίου 1990. 4.Σπουδαστές, οι οποίοι και μετά τη συμμετοχή τους στην εξεταστική περίοδο από 20 Μαΐου μέχρι και 20 Ιουνίου 1990 αποτυγχάνουν και δεν περατώνουν τις σπουδές τους, χάνουν τη σπουδαστική τους ιδιότητα. Σχολικές Εφορείες, Σχολικά Ταμεία,  Επιτροπές συσσιτίου Άρθρ.2.-Από 1.9.1990, ημέρα από την οποία παύουν οριστικά να λειτουργούν οι Παιδαγωγικές Ακαδημίες και οι Σχολικές Νηπιαγωγών, καταργούνται οι Σχολικές Εφορίες, τα Σχολικά Ταμεία και οι Επιτροπές Σπουδαστικών συσσιτίων των Σχολών αυτών. Παράδοση αρχείου Άρθρ.3.-1.Μετά την 1.9.1990 το αρχείο κάθε μιας Σχολής παραδίδεται στο αντίστοιχο Παιδαγωγικό Τμήμα, εφόσον λειτουργεί τέτοιο τμήμα στην έδρα της Σχολής. Σε περίπτωση που στην έδρα της Σχολής δε λειτουργεί αντίστοιχο Παιδαγωγικό Τμήμα, το αρχείο παραδίδεται στο πλησιέστερο. 2.Πλησιέστερα Παιδαγωγικά Τμήματα, στα οποία μπορούν να παραδώσουν το αρχείο τους οι Σχολές εκείνες, στις έδρες των οποίων δεν λειτουργούν αντίστοιχα Παιδαγωγικά Τμήματα είναι τα ακόλουθα: Για την Παιδαγωγική Ακαδημία Ηρακλείου το Παιδαγωγικό Τμήμα του Πανεπιστημίου Κρήτης με έδρα το Ρέθυμνο, για τις Παιδαγωγικές Ακαδημίες Λάρισας και Λαμίας το Παιδαγωγικό Τμήμα του Θεσσαλικού Πανεπιστημίου με έδρα το Βόλο, για την Παιδαγωγική Ακαδημία Μυτιλήνης το Παιδαγωγικό Τμήμα του Πανεπιστημίου Αιγαίου με έδρα τη Ρόδο, για τις Παιδαγωγικές Ακαδημίες Τρίπολης, Φλώρινας τα Παιδαγωγικά Τμήματα των Πανεπιστημίων Πατρών και Θεσσαλονίκης, αντίστοιχα, και για τις σχολές Νηπιαγωγών Καρδίτσας και Χανίων τα Παιδαγωγικά Τμήματα του Θεσσαλικού Πανεπιστημίου με έδρα το Βόλο και του Πανεπιστημίου Κρήτης με έδρα το Ρέθυμνο, αντίστοιχα. 3.Τα Παιδαγωγικά Τμήματα, τα οποία παραλαμβάνουν τα αρχεία των Παιδαγωγικών Ακαδημιών και των Σχολών Νηπιαγωγών έχουν εφεξής την ευθύνη για τη διαφύλαξή τους και για την έκδοση οποιουδήποτε αποδεικτικού ή άλλου εγγράφου. 